የአፍሪካ ህብረት ሰንደቅ አላማ ከኢትዮጵያ ሰንደቅ አላማ ጎን እንዲውለበለብና ዝግጅት እየተደረገ ነው ተባለ
የአፍሪካ ህብረት ሰንደቅ አላማ ከኢትዮጵያ ሰንደቅ አላማ ጎን እንዲውለበለብና የህብረቱ መዝሙር ከኢትዮጵያ ብሔራዊ መዝሙር ቀጥሎ እንዲዘመር ዝግጅት እየተደረገ መሆኑ ተገልጿል፡፡ጉዳዩን በማስመልት የህግ ማዕቀፍ ተዘጋጅቶ በህዝብ ተወካዮች ምክር ቤት እንዲጸድቅም ሰፊ እንቅስቃሴ እየተደረገ ይገኛል ተብሏል፡፡ይህን አስመልክቶም ጠቀሜታውንና ኢትዮጵያ በአፍሪካ የነበራትን ሚና በውጭ ጉዳይ ሚኒስቴር የአፍሪካ ህብረት ቋሚ መልዕክተኛ ጽህፈት ቤትና በአዲስ አበባ ዩኒቨስርሲቲና አለም አቀፍ ግንኙነት ትምህርት ክፍል አስተባባሪነት የማስተዋወቂያ ዝግጅት ተካሂዷል።በፕሮግራሙ የመክፈቻ ንግግር ያደረጉት የውጭ ጉዳይ ሚኒስትር ዴኤታ ወይዘሮ ሂሩት ዘመነ እንዳሉት ይህ እንዲሆን የአፍሪካ መሪዎች በአምሳኛው የህብረቱ ጉባኤ አባል ሀገራት የህብረቱን ሰንደቅ አላማ እንዲያውለበልቡና መዝሙሩንም እንዲያዘምሩ በአዋጅ መደንገጉን አውስተዋል።ኢትዮጵያ በአፍሪካ እንደ አህጉር ብሎም በህብረቱ ከፍተኛ ሚና ያላት መሆኗን የገለጹት ወይዘሮ ሂሩት ሰንደቅ አላማውን ከማውለብለብና መዝሙሩን ከማዘመር ረገድ ግን ዘግይተናል ብለዋል።ይህን ለማድረግም ጉዳዩን በህዝብ ዘንድ ማስተዋወቅ አስፈላጊ መሆኑን የጠቆሙት ወ/ሮ ሂሩት በቀጣይም በአዳማ፣ በድሬዳዋ፣ በመቀሌ፣ በባህርዳር፣ በሃዋሳና ሌሎች ቦታዎች መሰል መድረኮች እንደሚኖሩ ተናግረዋል።ኢትዮጵያ እንደህብረቱ መቀመጫና በአፍሪካ ጉልህ አስተዋጽኦ እንዳለው አገር ሁሉም ዜጋ ለህብረቱ ሰንደቅ አላማና መዝሙር ክብር ሊሰጥ ይገባል ብለዋል።በዝግጅቱ ላይ ከአፍሪካ አንድነት ድርጅት ወደ አፍሪካ ህብረት ሰለተደረገው ሽግግር፣ በአፍሪካ ነጻነት የኢትዮጵያ ሚናና ተያያዥ ጉዳዮች በምሁራን ገለጻ ቀርቦ ውይይት ተደርጎባቸዋል።የውጭ ጉዳይ ሚኒስቴር ሰልጣኝ ዲፕሎማቶች፣ የአዲስ አበባ ዩኒቨስርሲቲ ማህበረሰብና ተማሪዎችና ሌሎች ተጋባዥ እንግዶች በዝግጅቱ ላይ ተገኝተዋል። (ምንጭ፡-የውጭ ጉዳይ ሚኒስቴር ቃል አቀባይ ጽ/ቤት)